ORDE 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyança que realitzen els funcionaris docents que impartixen ensenyances no universitàries de la Comunitat Valenciana. [2014/6204] (DOGV núm. 7309 de 03.07.2014) Ref. Base de dades 005985/2014

ANÀLISI JURÍDICA

DATA D'ENTRADA EN VIGOR: 04.07.2014

Aquesta disposició està afectada per:

     AFECTADA PER
          - RESOLUCIÓ de 24 d'abril de 2015, conjunta de la Direcció General d'Innovació, Ordenació i Política Lingüística, i de la Direcció de l'Institut Superior d'Ensenyances Artístiques de la Comunitat Valenciana, per la qual es regula l'accés a l'oferta de formació permanent del professorat i l'assignació de crèdits per la participació en les esmentades activitats al personal docent dels centres de l'Institut Superior d'Ensenyances Artístiques de la Comunitat Valenciana (ISEACV). [2015/5330]

ANÀLISI DOCUMENTAL

ORIGEN DE DISPOSICIÓ: Conselleria d'Educació, Cultura i Esport
GRUP TEMÀTIC: Legislació
MATÈRIES: Educació?
Funció pública
DESCRIPTORS
     Temàtics: 
personal docent, formació del professorat, qualificació del personal, formació en el lloc de treball, prima salarial, reciclatge professional
,
cossos docents no universitaris, monografies

ORDE 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyança que realitzen els funcionaris docents que impartixen ensenyances no universitàries de la Comunitat Valenciana. [2014/6204]
El Decret 99/2014, de 27 de juny, del Consell, pel qual es regula el component retributiu relacionat amb la formació permanent del professorat i la realització d’altres activitats per a la millora de la qualitat de l’ensenyança, disposa en l’article sèptim que la Conselleria d’Educació Cultura i Esport regularà les activitats necessàries per a l’obtenció dels crèdits.
L’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives i respecte a l’acreditació de la formació, establix en la disposició transitòria única que, segons l’article 12.1 del Decret Llei 1/2012, de 5 de gener, del Consell, de mesures urgents per a la reducció del dèficit a la Comunitat Valenciana, resulten inaplicables els decrets del Consell 157/1993, de 31 d’agost, i 74/1999, d’1 de juny, i la normativa dictada en desplegament o execució d’estos, pel que fa al dret al perfeccionament, reconeixement, meritació i percepció del component retributiu relacionat amb la formació permanent dels funcionaris dels diferents cossos docents. L’assignació i anotació de crèdits, així com la comunicació d’estos al Registre de Personal Docent, per a aquelles accions formatives relatives al complement retributiu, serà objecte de desplegament normatiu una vegada transcorregut el termini de vigència establit en la disposició final octava del mencionat Decret Llei 1/2012, que finalitza el 31 de desembre de 2013.

D’altra banda, la Resolució de 3 de desembre de 2013, del conseller d’Hisenda i Administració Pública, per la qual es dóna publicitat a l’acord de la Mesa General de Negociació de la Generalitat, sobre condicions de treball i retribucions del personal dels sectors de l’Administració de la Generalitat, docent, sanitari i de justícia, en el marc del diàleg social per al període 2014-2015, en el seu apartat 3 fixa les mesures en relació amb les condicions de treball del personal empleat públic de la Generalitat del sector docent no universitari inclòs en l’àmbit d’aplicació de l’esmentat acord. És procedent, per tant, regular el perfeccionament i reconeixement dels crèdits associats al complement retributiu mencionat.
Per tot el que s’ha exposat anteriorment, a proposta de la Direcció General d’Innovació, Ordenació i Política Lingüística, de data 27 de juny de 2014, de conformitat amb esta, i en virtut de les competències que m’atribuïxen l’article 28.e de la Llei 5/1983, de 30 de desembre, del Consell, i l’article 6 del Decret 19/2012, de 7 de desembre, del president de la Generalitat, pel qual es determinen les conselleries en què s’organitza l’Administració de la Generalitat,

ORDENE

Article primer. Valoració de les activitats de formació permanent i d’altres activitats que contribuïsquen a la millora de la qualitat educativa
1. A l’efecte del reconeixement del complement retributiu dels funcionaris docents de carrera regulat pel Decret 99/2014, de 27 de juny, del Consell, pel qual es regula el component retributiu relacionat amb la formació permanent del professorat i la realització d’altres activitats per a la millora de la qualitat de l’ensenyança, la valoració de les activitats de formació permanent i d’altres activitats que contribuïsquen a la millora de la qualitat de l’ensenyança s’efectuarà en crèdits, d’acord amb el que establix l’annex únic d’esta orde.
2. Les activitats objecte de reconeixement seran aquelles inscrites en el registre de formació permanent del professorat, així com les establides en els articles 28 i 29 de l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives.
3. La inscripció de les activitats de formació permanent i d’altres activitats que contribuïsquen a la millora de la qualitat educativa en el registre de formació permanent del professorat implicarà la seua comunicació al Registre de Personal Docent.

Article segon. Reconeixement de crèdits
1. El reconeixement de crèdits de la formació permanent del professorat, així com el de les activitats de millora de la qualitat educativa, tindrà efectes en el moment de l’entrada en vigor d’esta orde.
2. El reconeixement de crèdits per la participació en les activitats organitzades dins del pla anual de formació de la direcció general competent en matèria de formació del professorat, dins del pla anual d’actuació dels centres de formació, innovació i recursos o dins del programa anual de formació dels centres educatius es realitzarà d’ofici, sempre que es complisquen els requisits específics de cada activitat.

3. El reconeixement de crèdits per la participació en les activitats establides en els articles 28 i 29 de l’Orde 65/2012 es realitzarà a petició de l’interessat.
4. El reconeixement de crèdits per participació en activitats de millora de la qualitat de l’ensenyança es realitzarà d’ofici sempre que figuren en el sistema d’informació ITACA, o bé per mitjà de sol·licitud d’inscripció per a aquelles activitats anteriors a la implantació de l’esmentat sistema d’informació.
5. En el cas de les activitats que contribuïsquen a la millora de la qualitat de l’ensenyança s’establix un límit màxim de reconeixement de 10 crèdits per període de perfeccionament del complement retributiu.
6. El reconeixement de crèdits per materials curriculars es realitzarà per mitjà de convocatòries de la direcció general amb competències en matèria de formació del professorat.

DISPOSICIÓ ADDICIONAL

Primera. Interpretació i aplicació
S’autoritza la direcció general competent en matèria de formació del professorat per a dictar totes les resolucions i instruccions que siguen necessàries per a l’assimilació de noves activitats a les ja detallades, així com per a la interpretació i l’aplicació del que disposa la present orde, en el respectiu àmbit competencial.

Segona. Incidència en les dotacions de gasto
La implementació i posterior desplegament d’esta orde no podrà tindre cap incidència en la dotació de tots i cada un dels capítols de gasto assignada a l’esmentada conselleria, i en tot cas haurà de ser atés amb els mitjans personals i materials de la conselleria competent per raó de la matèria.

DISPOSICIÓ TRANSITÒRIA

Primera. Activitats realitzades durant la vigència del Decret Llei 1/2012, de 5 de gener, del Consell, de mesures urgents per a la reducció del dèficit a la Comunitat Valenciana
Per al professorat que durant el període de vigència del Decret Llei 1/2012, de 5 de gener, del Consell, de mesures urgents per a la reducció del dèficit a la Comunitat Valenciana, haja realitzat o haja sol·licitat la inscripció en el registre de formació permanent del professorat d’activitats de formació permanent o de millora de la qualitat de l’ensenyança que van finalitzar en el període de l’1 de març de 2012 fins a la data de publicació d’esta orde s’aplicarà d’ofici el que disposa esta orde per a l’assignació, anotació i reconeixement de crèdits.

Segona. Equivalència entre els crèdits assignats en normatives anteriors
La formació permanent i les activitats de millora de la qualitat educativa que van ser assignades, anotades i reconegudes segons els criteris establits per l’Orde de 10 de juny de 1994, de la Conselleria d’Educació i Ciència, per la qual es regula l’acreditació i valoració de les activitats de formació permanent i altres activitats per a la millora de la qualitat de l’ensenyança que, a l’efecte del nou complement específic, realitzen els funcionaris docents que impartixen ensenyances de règim general no universitari i de règim especial de la Comunitat Valenciana, i l’Orde 99/2010, de 21 de desembre, de la Conselleria d’Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat, tindran una equivalència en crèdits d’1 a 1, independentment de l’apartat o competència en què es perfeccionaran els mencionats crèdits.

Tercera. Certificat de Capacitació per a l’Ensenyament en Valencià
Per als funcionaris docents del cos de mestres, de professors tècnics de Formació Professional, de professors d’Ensenyança Secundària, de catedràtics d’Ensenyança Secundària i d’inspectors d’Educació es realitzarà assignació de crèdits per l’obtenció del Certificat de Capacitació per a l’Ensenyament en Valencià en cas que este s’haja obtingut abans de l’entrada en vigor de l’Orde 90/2013, de 6 de novembre, de la Conselleria d’Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics i en els servicis o unitats de suport escolar i educatiu dependents de la Generalitat.

Quarta. Període transitori d’inscripció a instància de part
La formació permanent del professorat, així com les activitats de millora de la qualitat educativa, inscrites a instància de part en el compte/formació en els dos primers mesos de vigència d’esta orde, tindran efectes per a l’assignació de crèdits des de l’entrada en vigor de la present norma.

DISPOSICIÓ DEROGATÒRIA

Única. Derogació normativa
Queden derogats els apartats de les disposicions del mateix rang o d’un rang inferior que s’oposen, contradiguen o resulten incompatibles amb el que disposa esta orde.

DISPOSICIÓ FINAL

Única. Entrada en vigor
Esta orde entrarà en vigor l’endemà de ser publicada en el Diari Oficial de la Comunitat Valenciana.

València, 1 de juliol de 2014.– La consellera d’Educació, Cultura i Esport: María José Catalá Verdet.